Gewoon en onverdiend - www.bybelkennis.co.za
by Coen Slabber · Published 10/10/2015 · Updated 12/09/2015
Some want to live within the sound of church or chapel bell; I want to run a rescue shop within a yard of hell – C. T. Studd
God soek nie spesiale mense om sy werk te doen nie. Daar was niks ongewoon aan Maria nie. Sy kom nie uit 'n ryk en beroemde familie nie. Toe die engel aan hierdie tienerjarige meisie verskyn, was sy verloof. Sy het waarskynlik nie verwag dat haar lewe op 'n buitengewone manier gebruik sal word nie. Die belang van Maria se lewe berus nie op enige ding waaraan die wêreld soveel waarde heg nie – agtergrond, skoonheid, intelligensie, opvoeding en vermoëns. Dit was haar verhouding met Jesus wat aan haar lewe betekenis gegee het.. Toe die engel by haar kom, sê hy: "Ek groet jou, begenadigde! Die Here is by jou." (Lukas 1:28) Dit is wat al die verskil in hierdie jongmeisie se lewe gemaak het … en in ons lewens maak.
God het nie vir Maria gekies omdat sy die eer werd was nie. As enigeen van ons deur God aanvaar word, is dit as gevolg van genade – nie iets wat ons gedoen het nie. Gereeld in die Bybel lees ons dat God mense kies wat dit nie verdien nie. Maria was verbysterd oor die woorde van die engel – hoekom sou God nou juis vir haar gekies het?
As ons nie meer onsself as instrumente in God se hand wat dit nie verdien nie sien, is ons nie meer bruikbaar in sy hande nie.